Laust eftir hádegi tilkynnti áhöfn þyrlu Landhelgisgæslunnar að búið væri að finna lík í Núpá við Fossgil . Líkið er talið vera af piltinum Leif Magnus Grétarssyni Thisland sem saknað hefur verið frá því á miðvikudagskvöld . Þetta kemur fram í tilkynningu frá lögreglunni á Norðurlandi eystra . Þar segir jafnframt að aðstandendur Leifs hafi verið upplýstir , sem og norska sendiráðið á Íslandi . Rétt fyrir klukkan 15 var lögreglan svo upplýst um það að björgunaraðilar væru búnir að ná líkinu upp úr ánni . Var það flutt til Akureyrar með þyrlu . Í tilkynningu lögreglunnar segir að hún vilji þakka öllum viðbragðsaðilum sem að leitinni komu fyrir umfangsmikið og óeigingjarnt starf við mjög erfið leitarskilyrði . Leitað hafði verið að Leif Magnus frá því á miðvikudagskvöld eftir að lögreglu barst tilkynning um að hann hefði fallið í ána . Allt tiltækt lið var sent á vettvang og þyrla Landhelgisgæslunnar einnig kölluð út . Leif Magnus féll í ána þegar hann var að aðstoða bónda við að hreinsa krap frá inntaki en við Núpá er heimarafstöð , lón og stífla . Hundruð manna komu að leitinni , meðal annars kafarar frá sérsveit ríkislögreglustjóra og björgunarsveitarmenn sem eru sérþjálfaðir í straumvatnsbjörgun . Aðstæður til leitar voru afar erfiðar þótt þær hafi verið skárri í dag en í gær . Mikill krapi er þó í ánni og var til að mynda ekki fyrirhugað að leita með köfurum í ánni sjálfri í dag vegna mikillar hættu á krapaflóði . Þyrla gæslunnar var hins vegar notuð til að leita úr lofti auk nokkurra dróna . Fjölmennt lið björgunarsveitarmanna frá höfuðborgarsvæðinu og Norðvesturlandi hefur verið sent á slysstað við Núpá í Sölvadal í Eyjafirði .